Аргуэру зэ хоплъэ
ЩIышылэм и 20-м КъБР-м и Жылагъуэ палатэм Граждан жылагъуэм зегъэужьынымрэ лъэпкъ, дин зэхущытыкIэхэмкIэ и комиссэм и зэIущIэ екIуэкIащ. Абы къыщаIэта упщIэхэм ящыщщ Тыркум къикIыжа ди лъэпкъэгъухэр къэрал къулыкъущIапIэхэм зэхэзехуэн ямыщIыну къыхуриджэу Дунейпсо Адыгэ Хасэм и тхьэмадэ Сэхъурокъуэ Хьэутий зэрызахуигъэзар.
ЗэIущIэм хэтащ Жылагъуэ палатэм и комиссэм и унафэщI Маслов Николай, ДАХ-м и тхьэмадэ Сэхъурокъуэ Хьэутий, абы и къуэдзэхэу Бырсекъуэ Орфанрэ НэщIэпыджэ Замирэрэ, КъБР-м и Жылагъуэ палатэм, ДАХ-м и Хасащхьэм хэт, Къэбэрдей Адыгэ Хасэм и тхьэмадэ ХьэфIыцIэ Мухьэмэд, Iэпхъуэшапхъуэ IуэхухэмкIэ федеральнэ къулыкъущIапIэу КъБР-м щыIэм и къудамэм и унафэщI Iэрэмысэ Анзор, КъБР-м Граждан, жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и лэжьакIуэ Дзасэжь Анзор, КъБР-м и Жылагъуэ палатэм Жылагъуэм запыщIэнымрэ информационно-технологие къызэ-гъэпэщыныгъэмкIэ и къудамэм и унафэщIым и къуэдзэ Дадэ Суфэдин, нэ-
гъуэщIхэри.
ЗэIущIэм убгъуауэ къыщыпсэлъащ ДАХ-м и тхьэмадэр. Абы жиIащ Урысеймрэ Тыркумрэ я зэхущытыкIэхэр зэрызэIыхьам и зэран ди лъэпкъэгъухэм едгъэкI зэрымыхъунур, къэрал хабзэ ткIийкIэ къыщытпамыубыдкIэ, ахэр ди хэкум ихужын Iуэху къэрал къулыкъущIапIэхэм зэрахуэн зэрыхуэмейр. Абы и лъэныкъуэкIэ ДАХ-м и IуэхущIапIэм зэIущIэхэр зэрыщекIуэкIам, УФМС-ми, МВД-ми, ФСБ-ми ирагъэкIуэкI къэпщытэныгъэ лэжьыгъэхэм зэрызыщагъэгъуэзам, нэгъуэщIхэми къытеувыIащ Сэхъурокъуэр.
ДАХ-м и вице-президент Бырсекъуэ Орфан дыщIигъуащ Iэпхъуэшапхъуэ IуэхухэмкIэ федеральнэ къулыкъущIапIэу КъБР-м щыIэм Къэбэрдей-Балъкъэрым зэрыщыпсэу тхылъхэм ныкъусаныгъэ хэлъу тхылъымпIэ зыхуигъэхьахэм адыги 7 зэрыхэтыр, уэчылхэр я гъусэу иджыпсту абыхэм я Iуэхухэр зэрызэхагъэкIыр.
УФМС-м и лIыкIуэ Iэрэмысэ Анзор къызэхуэсахэм я пащхьэ щыжиIащ ди хэкуэгъухэр къэралым ирахужу ягъэхъыбархэм лъабжьэ зэрамыIэр, ауэ я лэжьыгъэм и хабзэм тету къэпщытэныгъэхэр зэрырагъэкIуэкIар, зи тхылъымпIэ мытэмэмхэм зэрагъэзэхуэжыну иджыри Iэмалрэ зэманрэ зэраIэр.
Къызэхуэсахэм жаIахэм едэIуа нэужь, Маслов Николай къыхилъхьащ мы Iуэхум набдзэгубдзаплъэу иужь итын зэрыхуейр, ди лъахэгъухэм, ди лъэпкъэгъухэм яфI зыхэлъхэр дэ дымыгъэкIуатэмэ, нэгъуэщI къакIуэу сэбэп къызэрытхуэмыхъунур.
ЗэIущIэм унафэ щащIащ зи гугъу ящIа Iуэхур КъБР-м и Жылагъуэ палатэм и Совету мазаем и 29-м екIуэкIынум къыщыхалъхьэну, абы папщIэ лэжьакIуэ гупи къызэрагъэпэщащ. Советым и зэIущIэм кърагъэблэгъэнущ КъБР-м и Парламентым, МВД-м, Роспотребнадзорым, прокуратурэм, министерствэхэмрэ ведомствэхэмрэ я лIыкIуэхэр. КъБР-м и Жылагъуэ палатэм и советым Iуэхур щызэпкърахынурэ къэрал къулыкъущIапIэ псоми чэнджэщ хуагъэхьынущ.
Къэбарт Мирэ.
